জংলাবিড়া
জংলাবিড়া এক প্রকার গাঢ় বাদামী বর্ণের প্রজাপতি যা দক্ষিণ এশিয়া ও দক্ষিণ-পূর্ব এশিয়ার সোঁদা বনে-বাদাড়ে ঝোপ-জঙ্গলে সচরাচর নজরে পড়ে। রঙের কারণে এদের বুশব্রাউন (ইং: Bushbrown) বলে অভিহিত করা হয়। এদের পায়ের নিম্নতলে দৃঢ় রোঁয়া থাকে। এ সব প্রজাপতি খুব ভাল উড়তে পারে না এবং সাধারণতঃ উজ্জ্বল আলোময় পরিবেশ এড়িয়ে চলে। ১৭৭৫ সালে প্রথম জংলাবিড়া জাতের প্রজাপতি শনাক্তকরতঃ বর্ণনা লিপিবদ্ধ করেন ডেনমার্কের পোকাবিশারদ জন ক্রিস্টিয়ান ফ্যাবরিসিয়াস। এ প্রজাপতির বৈজ্ঞানিক নাম মাইক্যালেসিস পারসিয়াস (ইং:Mycalesis perseus)। এই প্রজাতিটি নিমফ্যালিডি (Nymphalidae) গোত্রের স্যাটাইরিনি (Satyrinae) উপ-গোত্রের অন্তর্ভুক্ত।